recursal/SuperWikiNEXT-32B huggingface dataset:
**Niell Jordaan** (\* 13 Januarie 1992, Newcastle) is ’n Suid-Afrikaanse rugbyspeler wat in die Superrugbyreeks vir die Cheetahs, en in die Curriebeker vir die Vrystaat Cheetahs op agtsteman speel.

Loopbaan
--------

### Jeug

Jordaan is op laerskool by die Pumas se o/13-Cravenweekspan ingesluit. In 2008 is hy in die o/16-span vir die Grant Khomo week, ook vir die Pumas, ingesluit, waar hy by die Suid-Afrikaanse o/16 Elitespan ingesluit is.

In 2009 is hy na Bloemfontein om sy skoolloopbaan aan Grey-kollege te voltooi. Hy het die Vrystaat by die o/18 Cravenweek verteenwoordig, eers in 2009 in Oos-Londen en toe weer in 2010 in Welkom waar die Vrystaat die Westelike Provinsie met 42–21 in die hoofwedstryd geklop het. Gevolglik is Jordaan in die Suid-Afrikaa se o/18 Hoëprestasiespan ingesluit wat wedstryde teen Frankryk, Engeland en Namibië gespeel het.

### Vrystaat Cheetahs/Shimlas/Griffons

Na sy hoërskoolloopbaan het Jordaan by die Vrystaat-akademie aangesluit en in 2011 vir die Vrystaatse o/19-span gespeel het in 7 wedstryde. In 2012 het hy vir die Vrystaatse o/21-span in elk van die dertien wedstryde gespeel en het hy drie drieë gedruk met die span wat na die halfeindronde deurgedring het.

In die volgende seisoen het Jordaan in twee wedstryde vir die Shimlas in die Varsitybekerreeks gespeel. Hy is daarna by die Vrystaatse Vodacombekerspan ingesluit vir die 2013-seisoen en het sy eersterangse debuut teen die Natalse Haaie gemaak waarin die Vrystaat met 33–34 verloor het. Later in die seisoen het hy weer vir die Vrystaatse o/21-span in sewe wedstryde gespeel. Gedurende 2014 het Jordaan in sewe wedstryde vir die Shimlas gespeel. Hy is ook as leenspeler vir die Griffons in twee wedstryde ingespan gedurende 2014 se Vodacombekerseisoen en in een wedstryd in die Curriebeker-kwalifiseringswedstryde.

In 2015 het Jordaan in al nege wedstryde vir die Shimlas gespeel. Die Shimlas het vir die eerste keer sedert die ontstaan van die toernooi, die kompetisie gewen met Jordaan wat vyf drieë in hierdie seisoen gedruk het. Die Shimlas het in die eindstryd teen die NWU-Puk gespeel en gemaklik met 63–33 gewen.

### Cheetahs

Na afloop van die 2015 Varsitybekerreeks is Franco Smith as hoofafrigter van die Cheetahs aangestel en het hy vier Shimlaspelers in sy eerste wedstryd teen die Waratahs ingesluit met Jordaan wat as agtsteman opgedraf het.
Die **Chinyingi-brug** is ‘n hangbrug slegs vir voetgangers oor die Zambezirivier in ‘n afgeleë deel in die noorde van Zambië.

Die brug is by 13° 21′ 11″ suid, 23° 0′ 44″ oos, 30km noordnoordwes van die dorp Zambezi en effens meer suid van die grens met Angola. Dit is die naaste brug aan die oorsprong van die rivier. Chinyingi, die dorpie en die sendingstasie, is op die westelike oewer. Langs die brug is ‘n klein pont net-net geskik vir ‘n motorvoertuig.

Na ‘n ongeluk met ‘n boot waarin ‘n pasiënt van die sendinghospitaal omgekom het, het Crispin Valeri, ‘n priester van die Kapusyner-orde van die Franciskane in die Rooms-Katolieke Kerk, in 1977 die inisiatief geneem om die voetbrug te bou. Met die hulp van ongeskoolde arbeiders het Crispin die brug met ‘n lengte van 300m uit staalpype en ander oorskietmateriaal van die nabysynde kopermyne opgerig. Ongeveer 500 mense gebruik daagliks die brug op pad na hul skole en op soek na mediese dienste.

Lees ook
--------

* Kruisings oor die Zambezirivier
Die **Gewone kwassie** (*Sorocephalus lanatus*) is 'n blomdraende struik wat tot die genus *Sorocephalus* behoort en deel van die fynbos vorm. Die plant is endemies aan die Wes-Kaap en kom in die Sederberg, Groot-Winterhoekberge en Hexrivierberge voor.

Die struik word slegs 80 cm hoog, neig om uit te sprei en blom van September tot April met die hoogtepunt in Desember. Vuur vernietig die plant maar die sade oorleef. Die plant is tweeslagtig en bestuiwing vind deur die werking van insekte plaas. Die vrugte word, twee maande nadat die plant geblom het, ryp en die sade val na die grond waar dit deur miere versprei word. Die plant se habitat varieer volgens die hoogte, dit word gevind op hoogtes van 1500 - 1850 m.

In Engels staan die struik as die *Common clusterhead* bekend.

Galery
------

* 
*

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q15585814
* GBIF: 3996071
* iNaturalist: 594611
* IPNI: 706690-1
* IUCN: 113240293
* NCBI: 206291
* Plant List: tro-26500168
* Tropicos: 26500168

 |
**Locnville** is 'n Suid-Afrikaanse musiekduo wat uit die Kaapse jongelinge en tweelingbroers Brian en Andrew Chaplin bestaan. Die duo is in die Verenigde State gebore, alhoewel hul vader Suid-Afrikaans is en hulle vir die grootste deel van hul lewens in Suid-Afrika gebly het. Die Chaplins het 'n passie vir musiek begin ontwikkel toe hulle op die ouderdom van ses beide hul eerste kitare gekry het. Die twee het in omgewing Kaapstad fondse deur hul musiek bymekaar gemaak en het op die ouderdom van agt hul eerste enkelsnit, "Amnesia", laat opneem. Tussen die ouderdom van agt en twaalf het hulle op 'n rock-gebaseerde genre gefokus, aangesien Brian perkussie en Andrew kitaar gespeel het. In 2001 het die twee na die Verenigde State verhuis, waar hul styl sterk deur hip-hop beïnvloed is. 

Hulle het terug na Kaapstad verhuis, waar hulle slegs op hiphop- en kletskunsmusiek gefokus het. In 2005 en op die ouderdom van 15 het hulle by die *2005 Hip Hop Indaba* opgetree, waar hulle die jongste deelnemers was. Die reaksie tydens en ná die optrede was grotendeels positief. Die broers het hulself op eTV se *The Showbiz Report*-vermaaklikheidsnuusprogram gesien en het die stasie gekontak en sodoende 'n tweede insetsel in die program gereël. In hierdie stadium was hulle ook besig met die opname van hul eerste hip-hopdemo, getiteld *Making a name for us*. Die snit "What if I said" het gewildheid in veral Kaapstad gewerf en het die aandag van die Suid-Afrikaanse vervaardiger Gabi le Roux getrek. 

In samewerking met Le Roux en R&B-/soul-sanger Given Phike is die konsepgroep III gevorm. Hierdie groep se debuutoptrede het by 'n Tropika-skoonheidsgeleentheid in Stellenbosch plaasgevind waar hulle die aandag van MXit se Algemene Bestuurder, Paul Stemmet, getrek het. Hierna het hulle die eerste groep ooit geword om hul debuutalbum op MXit Music vry te stel. Die vrystelling was geweldig suksesvol en hulle het meer as 500 000 eenhede landswyd verkoop, wat aan hulle dubbelplatinumstatus besorg het. Hulle het ook aan musiekvervaardiging met maatskappye soos Kaleidosound Music Productions, Contra-Banned en MXit deelgeneem.

Locnville is die tweeling se nuutste musikale projek wat hulle in samewerking met Contra-Banned bedryf. Hierdie handeling maak gebruik van vloeiende synths, swaar baslyne, upbeat en ingewikkelde perkussie met vloeiende en melodiese gesang om 'n unieke musikale klank te vorm. Hul debuutalbum *Retro Electro* bevat die snit "Sun in my pocket" wat op 5FM gespeel is, terwyl die musiekvideo vir daardie snit, wat deur Contra-Banned vervaardig is, op VH1, MTV en al die SAUK-kanale in rotasie was.

Diskografie
-----------

* *Retro Electro* (2009, self uitgegee)
* *Sun in My Pocket* (2010, Sony)
* *Running To Midnight* (2011, Sony)
* *Faster Longer Mixtape* (2013)
* *The Odyssey* (2013)
* *Locnville vs LCNVL - The Hits* (2015)
* *Taste The Weekend* (2016)

Sien ook
--------

* Lys van Suid-Afrikaanse musiekgroepe
| **Pan Am-vlug 103** |
| --- |
| **Datum**: | 21 Desember 1988 |
| **Oorsaak**: | Bomaanval |
| **Plek van ramp**: | Lockerbie, Skotland, Verenigde Koninkryk |
| **Sterftes**: | 270 |
| **Beserings**: | 0 |
| **Vliegtuig Tipe**: | Boeing 747-121 |
| **Vliegtuig Stertnommer**: | N739PA |
| **Oorsprong**: | Lughawe Frankfurt, Frankfurt am Main, Duitsland |
| **Bestemming**: | Detroit Metropolitaanse Wayne County Lughawe, Detroit, Verenigde State |
| **Passasiers**: | 243 |
| **Bemanning**: | 16 |
| **Oorlewendes**: | 0 |

'n Boeing 747-100 van "Pan Am", soortgelyk aan die een wat verwoes is.
Monument ter herdenking aan die slagoffers.
Die **Lockerbie-bomaanval** was 'n terroriste-aanval op vlug 103 van die Amerikaanse lugredery, *Pan Am* wat op 21 Desember 1988 bokant die Skotse dorp Lockerbie plaasgevind het. Die vliegtuig was vanaf Frankfurt na New York Stad onderweg, maar het eers 'n tussenstop in Londen gemaak. Die bom ontplof in die suide van Skotland oor Lockerbie en al 243 passasiers en 16 bemanningslede is dood. Die wrakstukke val in 'n beboude gebied wat tot 'n verdere 11 ongevalle lei. 'n Totaal van 270 mense kom in die ramp om.

Die ondersoek het bevind dat die Libiese regering vir die aanval verantwoordelik is. Die Verenigde Nasies stel sanksies in wat handel met Libië verbied. In 2003 stem Libië in om vergoeding aan die families van die slagoffers te betaal.

Verskeie Suid-Afrikaanse politici, onder andere Pik Botha en Magnus Malan was aanvanklik op die vlug bespreek. Hulle was op pad na die VSA om oor vrede in Angola en Namibië te onderhandel. Die vlug is egter op kort kennisgewing gekanselleer en 'n regstreekse vlug is na Londen geneem. Dit het aanleiding gegee tot bespiegelinge dat hulle moontlik vooraf gewaarsku is.
**Lodewijk Frans Asscher** (gebore op 27 September 1974 in Amsterdam) is 'n Nederlandse regsgeleerde en politikus vir die Party van die Arbeid (PvdA), 'n gematigde sosialistiese party. Hy was minister van Sosiale Sake en Werkgeleenthede in die Rutte II-kabinet, bestaande uit VVD en PvdA, gewees. Van einde 2016 tot begin 2021 was hy ook die PvdA se politieke leier gewees.

Lewe
----

Asscher het in die regte gestudeer aan die Universiteit van Amsterdam en promoveer in 2002. Hy het ook enige tyd sielkunde aan die Universiteit van Amsterdam gestudeer, maar enkel die eerste jaar gehaal. Hy was van 2002 tot 2006 'n lid van die stadsraad van die gemeente Amsterdam en van 2006 tot 2012 'n wethouer van dieselfde gemeente gewees, as ook waarnemend burgemeester in 2010. Van 5 November 2012 tot 26 Oktober 2017 was hy minister van Sosiale Sake en Werkgeleenthede en vise-premier gewees en daarbenewens van Desember 2016 tot Januarie 2021 politiek leier gewees.

Lodewijk Asscher is getroud en het drie kinders. Hy is 'n aanhanger van die liberale Judaïsme.
**Lodewyk II van Italië** (\* 825; † 12 Augustus 875 naby Brescia) stam uit die Karolingers. Hy was vanaf 839/840 koning van Italië , koning van die Langobarde vanaf 844, vanaf 850 medekeiser en vanaf 855 keiser.

Koning van Italië
-----------------

In 844 stuur sy pa Lotarius I hom na Italie om daar meer grip op die situasie te kry. Hulle wil nie dat die pous sonder toestemming van die Franke iemand wy nie. Lodewyk plunder heelparty landgoedere in die pouselike gebied, maar kom tot ooreenstemming met die pous. Hy word selfs deur hom tot koning van Italië gesalf. Die rede hiervoor is dat die land deur die Sarasene bedreig en geplunder word. Bari het in 843 reeds in hulle hande geval en sal tot 871 'n emiraat bly. Talle edele in die suide is bereid om die emir se bondgenote te word en in 846 vaar 'n Saraseense vloot op die Tiber en plunder kerke soos die St. Pieter wat buite Rome se mure lê en nog van Aurelianus stam. Lodewyk II probeer om hulle te agtervolg maar word naby Gaeta verslaan. Lotarius stuur hulp na sy seun en na pous Leo IV. Hulle bou skielik 'n nuwe stadsmuur. In 849 kom die Sarasene terug, maar hulle word deur 'n pouselike vloot naby Ostia verslaan. Die volgende jaar word Lodewyk deur pous Leo IV tot (mede)keiser gekroon.

Deling van Prüm
---------------

Die verdeling van Prüm (855); pienk: Lodewyk se ryk
In 855 word sy pa siek, abdikeer en verdeel sy ryk onder sy drie seuns. Hij word monnik in Prüm, maar ses dae later sterf hy. Lodewyk word erken as die enigste keiser, maar dit beteken min, omdat die ryk nou in vyf stukke gedeel is. Die ander dele word deur sy twee ooms en sy twee jonger broers geregeer. Lodewyk is eintlik nie meer as koning van (noord-)Italië nie.
| Loch Ness |
| --- |
| Loch Ness met die kasteel Urqhart in die voorgrond |
| Kaart van Loch Ness |
| Koördinate: | 57°18′N 4°27′W﻿ / ﻿57.300°N 4.450°W﻿ / 57.300; -4.450Koördinate: 57°18′N 4°27′W﻿ / ﻿57.300°N 4.450°W﻿ / 57.300; -4.450 |
| Ligging: | Skotland (Verenigde Koninkryk) |
| Soort: | Binnemeer |
| Oppervlakte: | 56 km² (21,8 myl²) |
| Gemiddelde diepte: | 132 m (433 vt) |
| Maksimum diepte: | 226,96 m (744,6 vt) |
| Volume: | 7,5 km³ (1,8 myl³) |
| Lengte: | 36,2 km (22,5 myl) |
| Breedte: | 2,7 km (1,7 myl) |
| Opvangsgebied: | 1 770 km² (685 myl²) |
| Invloei: | Oich/Kaledoniese Kanaal, Moriston, Foyers, Enrick, Coiltie |
| Uitvloei: | Ness/Kaledoniese Kanaal |
| Eiland/e: | 1 (Cherry Island) |
| Nedersettings: | Fort Augustus, Invermoriston, Drumnadrochit, Abriachan, Lochend; Whitebridge, Foyers, Inverfarigaig, Dores. |

**Loch Ness** (Engels: [ˌlɒx\_ˈnɛs]; Skots-Gaelies: *Loch Nis*, [l̪ˠɔx ˈniʃ]) is 'n uitgestrekte varswatermeer (in Skotland *loch* genoem) in die Skotse Hoogland, sowat 37 km (23 myl) suidwes van Inverness. Die meer, wat op 'n hoogte van 16 m (52 voet) bo seevlak geleë is, is – na Loch Lomond – die tweede grootste loch in Skotland volgens sy oppervlakte van 56 km² (22 vk myl). Danksy sy diepte (die diepste punt is 230 m of 755 voet – dus dieper as die Noordsee) het dit nogtans die grootste watervolume van alle mere op die Britse Eilande. Loch Ness bevat meer varswater as die gekombineerde watervolume van alle mere in Engeland en Wallis.

Loch Ness met die ruïne van die 13de eeuse Urquhart-kasteel
Uitsig oor Loch Ness in Fort Augustus
Loch Ness is allesbehalwe 'n waterparadys vir swemsport. Die meer is nie net diep met swak sig onder water nie, maar sy water bly ook in die somermaande betreklik koud, met 'n gemiddeld van 15,8 °C/60,4 °F en 'n gemiddelde maksimum van 17 °C/62,6 °F in Augustus. Skotse mere word gekenmerk deur betreklik lae temperatuurskommelinge dwarsdeur die jaar. Op plekke is daar in Loch Ness sterk strominge wat gevaarklik sou wees vir swemmers.

Vir toeriste word boottoere deur die redery *Jacobite Cruises* aangebied.
**Patricia Lewis** (gebore 22 September 1967) is 'n bekende Suid-Afrikaanse TV-aanbieder, aktrise en sangeres met haar kenmerkende lang blonde hare. Haar eerste album, "Don't tempt me" is in 1992 uitgereik. Sy het ook verskeie TV-programme soos *Toyota Top 20*, *Blonde Ambisie* en Supersterre aangebied.

Biografie
---------

Patricia is in Gauteng gebore waar sy aan Hoërskool Mondeor matrikuleer. Sy is in Mei 2003 met Mark Whitfield getroud. Hulle het een seun. Sy is in 2009 met kanker gediagnoseer.

### Musiek

Lewis se debuutalbum, *Don't Tempt Me,* is in 1992 vrygestel. "Ek Is Lief Vir Jou", het verkope van 125 000 behaal. "Wie Sou Jou Kon Liefhê Soos Ek" het goue status bereik op die dag toe dit vrygestel is. Lewis het duette opgevoer met talle plaaslike en internasionale bekendes, waaronder David Hasselhoff, Kurt Darren, Bles Bridges en Jim Reeves. 

### Film en televisie

Na 'n loopbaan as model, speel Lewis in verskeie televisieprogramme, sowel as in 'n internasionale film saam met Oliver Reed. Lewis is die skepper van die realiteitsangkompetisie *Supersterre* , waarvan die derde seisoen in 2010 uitgesaai is. Sy het uit die openbare lewe getree nadat kanker by haar gediagnoseer is in 2009. Na vier jaar keer Lewis terug na die televisie as deelnemer aan die bekende uitgawe van *MasterChef South Africa* vroeg in 2015. Later is sy 'n deelnemer aan die derde seisoen van *Strictly Come Dancing* in 2007. Patricia is 'n gas op die vyfde seisoen van KykNET se Republiek van Zoid Afrika.

Diskografie
-----------

* Net Soos In Drome, 2008 VAT VYF/BMG (hervrygestel, sluit duette saam met David Hasselhoff in)
* Net Soos In Drome, 2008 BMG
* 10 Goue Jare: Die Grootste Treffers, 2006 VAT VYF
* Die DVD: 21 Grootste Treffers, 2004 VAT VYF/SONY BMG
* Spesiale Dubbele Uitgawe, CD 1: Sings Olivia Newton John / CD 2: n Nuwe Lewe CD, 2004 VAT VYF
* ´n Nuwe Lewe
* Sings Olivia Newton John, 2002 SONY BMG
* Vir Ewig En Altyd (spesiale uitgawe), VAT VYF
* Vir Ewig En Altyd, 2000 VAT VYF
* Jy's Die Een, 1999 VAT VYF
* Duet, saam met Jurie Els, 1998 VAT VYF
* Wie Sou Jou Kon Liefhê Soos Ek?, 1998 VAT VYF
* Ek Is Lief Vir Jou, 1998 BSP
* Don't Tempt Me, GALLO

Sien ook
--------

* Afrikaanse musiek
* Lys van Suid-Afrikaanse musikante
"**Ek soek na my Dina**" is ’n gewilde Afrikaanse volksliedjie. Dit is as lied 136 in die FAK-sangbundel opgeneem.

Woorde
------

> 
> [Tradisioneel]  
> 
>   
> 
> Ek soek na my Dina, my Dina, my Dina;  
> 
> ek soek na my Dina, die Dina van my.  
> 
> O, hier is my Dina, my Dina, my Dina;  
> 
> o, hier is my Dina, die Dina van my.  
> 
>   
> 
> [C.J. Langenhoven]  
> 
>   
> 
> Ek soek 'n lemoentjie, en toe 'n pampoentjie   
> 
> – presentjie vir Dina – en kon dit nie kry.  
> 
> "Laat staan wat daar ver is; daar's nader en beter;  
> 
> gee dié maar", sê Dina, "gee dié maar vir my".  
> 
>   
> 
> Ek soek 'n jangroentjie, 'n pêrelemoentjie  
> 
> – presentjie vir Dina – en kon dit nie kry.  
> 
> "Laat staan wat so skaars is; daar's volop en beter;  
> 
> gee dié maar", sê Dina, "gee dié maar vir my".  
> 
>   
> 
> Pampoentjie, jangroentjie, en pêrelemoentjie  
> 
> – wat is daar op aarde dan beter te kry?  
> 
> En toe kom 'n ander en gee haar 'n soentjie  
> 
> – en nooit meer 'n Dina, 'n Dina vir my.
> 
> 
>
In die Slawiese mitologie is **Swarog** (Russies: **Сварог**, Pools: **Swaróg**, Sorbies: **Schwayxtix**) die Slawiese songod en vuurgees; sy naam beteken helder. Die vuur was so heilig dat skree en vloek verbied was terwyl die vuur aangesteek is. In volksverhale word hy voorgestel as ’n vuurslang, ’n draak met vlerke wat vuur spu. Volgens sommige interpretasies was die vuurgod **Swarogitsj** die seun van Swarog, volgens ander is dit verskillende name vir dieselfde vuurgod.

In ouer mites word Swarog beskryf as ’n smidgod, wat vereenselwig word met die voortplantings- en seksuele kragte van vuur. Swarog baklei teen Zmei, ’n reuse-slang of draak met meer as een kop. Zmei maak mense voor die voet dood; Swarog vang hom met ’n grofsmid se tang en gebruik hom om ’n ploeg te trek. Soms gebruik hy sy eie mond om die sloot te grawe wat die land van die lewendes (Jaf) skei van die land van die dooies (Naf) en bring so orde (Praf). 

In neo-heidense gelowe is Swarog dikwels die opperste skepper-god en die sentrale deel van die (heilige) drie-eenheid Triglaf. Hy het die skepping van die wêreld voltooi deur dit Prav te gee.

Swarog-legendes kan teruggespoor word na die 8ste tot 6de eeu v.C. toe die Slawiese stamme landbou begin beoefen het. 

Die simbool wat met Swarog verbind word, is die Kolowrat, die Slawiese swastika.
|  |  |
| --- | --- |
|  | *Vrywaring: Die mediese inligting verskaf op Wikipedia dien slegs as 'n riglyn en dra geen waarborg van feitelike korrektheid nie. Enige vrae of klagtes oor u persoonlike gesondheid behoort na 'n dokter verwys te word.* |

| **Chlooramfenikol** |
| --- |
|  |
| Algemeen |
|  |
| Chemiese formule | C11H12Cl2N2O5 |
| Molêre massa | 323.1320 g/mol |
| CAS-registernommer | 56-75-7 |
| Farmakokinetika |
| Roete van toediening | Intraveneus; oogdruppels/-salf |
| Biobeskikbaarheid | 75 tot 90% |
| Metabolisme | Lewer |
| Uitskeiding | Niere (5-15%), faeces (4%) |
| Eliminasie-halfleeftyd | 1.6 tot 3.3 uur |
|

**Chlooramfenikol** is 'n antibiotikum wat nuttig is in die behandeling van 'n aantal bakteriële infeksies. Dit is 'n bakteriostatiese middel wat beskikbaar is sedert 1949. Dit word beskou as 'n prototipiese breëspektrum antibiotikum, saam met die tetrasikliene. Dit is beide goedkoop en maklik om te vervaardig, en is dikwels die antibiotikum van keuse in die ontwikkelende wêreld.

Chlooramfenikol, ook bekend as chlornitromisien, is doeltreffend teen 'n wye verskeidenheid van gram-positiewe en gram-negatiewe bakterieë, insluitend die meeste anaerobiese organismes. As gevolg van weerstandigheid en veiligheidskommernis, is dit nie meer 'n eerste-lyn middel vir enige infeksie in ontwikkelde lande nie, met die noemenswaardige uitsondering van die topikale behandeling van bakteriële konjunktivitis ('n ooginfeksie). Nogtans het die globale probleem van die vordering van bakteriële weerstand teen nuwe middels gelei tot hernieude belangstelling in die gebruik daarvan. In lae-inkomste lande word chlooramfenikol steeds wyd gebruik omrede dit goedkoop en geredelik beskikbaar is.

Die ernstigste nadelige uitwerking wat verband hou met chlooramfenikolbehandeling is beenmurgtoksisiteit, wat kan voorkom in twee afsonderlike vorms: beenmurgonderdrukking, wat 'n direkte giftige uitwerking van die middel is, en gewoonlik omkeerbaar is, en aplastiese anemie, wat eienaardig is (skaars, onvoorspelbaar, en wat nie verwant is aan die dosis nie) en in die algemeen noodlottige is.

Gebruik van binneaarse chlooramfenikol hou ook verband met 'n grys baba-sindroom, 'n verskynsel as gevolg van pasgebore babas se onvermoë om chlooramfenikol te metaboliseer in die liggaam. Ander minder ernstige reaksies sluit in koors, veluitslag, hoofpyn en verwarring. Voorskrifgebruik word gewoonlik geassosieer met die monitering van 'n pasiënt se volle bloedtelling. Die middel behoort gestaak te word met die voorkoms van retikulositopenia, leukopenie, trombositopenie, anemie, of enige ander abnormale bloedbevindings toe te skryf aan chlooramfenikol.

Dit is op die Wêreldgesondheidsorganisasie se lys van noodsaaklike medisyne, 'n lys van die belangrikste medikasie wat nodig is in 'n basiese gesondheidstelsel.
**Swart week** (Engels: *Black Week*; Afrikaans en Nederlands:*Triomfweek*) verwys na 'n tragiese week vir die Britse magte tydens die Tweede Vryheidsoorlog van 10 tot 15 Desember 1899. Die Britte het 'n reeks nederlae gely by Magersfontein, Stormberg en Colenso. 

By die Slag van Stormberg op 10 Desember, het die Britse Generaal Sir William Gatacre in bevel van 3 000 troepe om die Boerinvalle in die Kaapkolonie te verjaag, probeer om 'n spoorwegaansluiting omtrent 50 myl (80 km) suid van die Oranjerivier te buit. Maar Gatacre probeer om die Oranje-Vrystaat boere se stellings aan te val deur teen 'n styl rotshang uit te klim. Hy verloor 135 dooie en gewonde soldate asook twee kanonne in die geveg, en meer as 600 Britse troepe word deur die Boere krygsgevange geneem. 

By die Slag van Magersfontein op 11 Desember het 14 000 Britse troepe onder bevel van Luitenant-Generaal Methuen probeer om hulle weg oop te veg om Kimberley te bevry. Die Boere se aanvoerders, Generaals Koos de la Rey en Piet Cronje, het egter 'n plan bedink waarvolgens loopgrawe op 'n ongewone plek gegrawe is om die Britte te flous en die boerskutters groter vuurreik te gee. Die plan het gewerk. Die Britte is beslissend verslaan met 120 Britse soldate dood en 690 gewond, wat hulle verhoed het om die beleërings van Kimberley en Mafeking te beëindig. 

Maar die laagtepunt van Swart-week vir die Britte was die Slag van Colenso op 15 Desember toe 21 000 Britse troepe, onder bevel van Generaal Redvers Buller, probeer het om die Tugelarivier oor te steek om Ladysmith te bevry waar 8 000 Transvaalse Boere, onder bevel van Generaal Louis Botha, hulle ingewag het. Deur 'n kombinasie van artillerie en akkurate geweervuur het die Boere die Britse pogings om die rivier oor te steek suksesvol beveg. Die Britte het 'n verdere 1 127 ongevalle gely. Hulle is ook tydens die terugval gedwing om 10 kanonne agter te laat wat die Boere gebuit het nadat hulle slegs 40 ongevalle gely het.
**Eienskappe**| **Algemeen** |
| --- |
| Naam | Chloriet   |
|  |   |
| Termochemiese radius | 1,95 Å  |

'n **Chloriet** is 'n sout met die komplekse anioon ClO−2 wat die suurres is van chlorigsuur HClO2.

Die stof is 'n matige oksideerder en matige basis. Die sentrale chlooratoom het 'n oksidasietoestand +3 (III). Hierdie molekulêre ioon het twee gelyke C-O bindings. (Net een resonansiestruktuur word getoon).

Gebruik
-------

Natriumchloriet word gebruik om chloordiokside te maak, wat gebruik word in die watersuiwering. Die reakse kan met chloor of met hipochloriet uitgevoer word.

{\displaystyle 2NaClO\_{2}+Cl\_{2}(g)\to 2ClO\_{2}(g)+2Na^{+}+2Cl^{-}}
{\displaystyle 2NaClO\_{2}+HOCl\to 2ClO\_{2}(g)+2Na^{+}+Cl^{-}+OH^{-}}
'n Oormaat aan chloor is gewoonlik toegevoeg om te voorkom dat daar nog reste chloriet in die drinkwater oorbly. Chloriet kan sekere soorte bloedarmoede veroorsaak. Die chloordiokside self kan chloraat en chloriet terugvorm by hoër temperature en hoër suurgraad. Chlorietkonsentrasies moet tot 1 [mg/L] beperk bly.
***Secretly Group*** is 'n familie van onafhanklike Amerikaanse plaatetikette wat in 1996 in Bloomington, Indiana gevestig is. Die groep bestaan tans uit *Secretly Canadian*, *Jagjaguwar* en *Dead Oceans*. Die eerste etiket, *Secretly Canadian*, is in 1996 deur die broers Chris en Ben Swanson, Eric Weddle en Jonathan Cargill gestig. Die eerste vrystelling was 'n heruitreiking van 'n langspeler wat deur die Amerikaanse sanger en liedjieskrywer June Panic opgeneem is. Weddle het die onderneming later verlaat om die etiket *Family Vineyard* te stig. Die oorblywende drie stigters is in 1999 vergesel deur Darius Van Arman en sy etiket *Jagjaguwar*. 

Chris Swanson, medestigter van die *Secretly Group* en die onderneming se voorsitter van die afdeling kunstenaars & repertoire (*President A&R*), op 2 Maart 2019 in die *Kulturhuset*, Oslo, Noorweë
In Februarie 2007 het die vennote agter *Secretly Canadian* en *Jagjaguwar* saam met Phil Waldor, gewese bestuurder van die etiket *Misra Records*, die stigting van 'n derde suster-etiket, *Dead Oceans*, aangekondig. Al drie etikette maak gebruik van gemeenskaplike kantore en personeel in Bloomington, maar handhaaf nogtans hul eie style en estetiese visies. In Junie 2013 het die stigters as vennote by *The Numero Group*, 'n etiket uit Chicago wat hom op heruitreikings toespits, aangesluit. Die onderneming staan sedertdien bekend as *Secretly Group*.

Vrystellings van al vier etikette word deur *Secretly Canadian* se eie verspreider, *Secretly Distribution*, versprei. *Secretly Group* het satellietkantore in New York, Chicago, Londen en Parys. Die Duitse verspreider is *Cargo Records* in Wuppertal, terwyl die etiket-bestuurderes Vivien Mierzkalla in Berlyn werksaam is.
***Skoonheid*** is 'n Suid-Afrikaanse rolprent wat vir die eerste keer op 17 Mei 2011 tydens die filmfees in Cannes in Frankryk vertoon is. Dit is op 5 Augustus 2011 in Suid-Afrika vrygestel. Die prent se dialoog is in Afrikaans met Engelse onderskrifte. Die regisseur is Oliver Hermanus (dit is sy tweede film).

Die fliek het die *Queer Palm*-prys by die interna­sionale Cannes-fliekfees in Frank­ryk losgeslaan. Die Suid-Afrikaanse keurraad, onder die vaandel van die Nasionale Film-en-Videostigting, het die film as amptelike inskrywing vir die Oscars aangewys.

Genre
-----

*Skoonheid* is 'n dramatiese kunsfilm. Die ouderdomsperk is 18 en dit word nie vir sensitiewe kykers aanbeveel nie.

Hoofrolspelers
--------------

* Deon Lotz as Francois van Heerden (hoofrol)
* Tinarie van Wyk-Loots as Linda van Heerden
* Charlie Keegan as Christian
* Roeline Daneel as Anika
* Sue Diepeveen as Marika
* Albert Maritz as Willem
* Michelle Scott as Elena

Storielyn
---------

Francois van Heerden is wit Afrikaanse man in sy middel 40's. Hy is 'n eggenoot en pa van twee, eienaar van 'n besigheid en blykbaar 'n vooraanstaande in die gemeenskap. Hy onderdruk egter al jare lank sy seksualiteit en sy lewe is stadig maar seker besig om te ontrafel.

Sien ook
--------

* Lys van Afrikaanse rolprente
**G. K. Chesterton**  

**Engelse skrywer, teoloog, filosoof en Christelike apologeet**  
  


---

**Gebore**   

29 Mei 1874   

in Kensington, Londen,  
Engeland

---

**Oorlede**   

14 Junie 1936   

in Beaconsfield, Buckinghamshire  
 Engeland

---

**Literêre genres**  

MIsdaadroman, fantastiese en misterieuse literatuur, digkuns  
  


---

**Bekende werke**  

  

*Orthodoxy* (1908)

**Gilbert Keith Chesterton** (29 Mei 1874 – 14 Junie 1936), beter bekend as **G. K. Chesterton**, was 'n Engelse skrywer, teoloog, filosoof, dramaturg, joernalis, redenaar, literatuur- en kunskritikus, biograaf en Christelike apologeet. Dikwels word na Chesterton verwys as die "meester van paradoks".

As skrywer het Chesterton veral bekendheid verwerf met sy romans rondom die fiktiewe Father Brown, 'n priester wat hom naas sy kerkamp ook as speurder bekwaam, en sy beredeneerde apologetiek. Selfs diegene, wat nie met hom saamstem nie, het die aantrekkingskrag van werke soos *Orthodoxy* en *The Everlasting Man* erken. As politieke denker het Chesterton krities gestaan teenoor sowel progressiwisme asook konserwatisme: 


|  |  |  |
| --- | --- | --- |
|  | *Die hele moderne wêreld is in Konserwatiewes en Progressiewes verdeel. Die Progressiewes is besig met foute maak. Die Konserwatiewes verhoed dat die foute reggestel word.* |  |

Chesterton het na homself gewoonlik as Ortodokse Christen verwys - 'n godsdienstige houding wat hy steeds meer met Katolisisme vereenselwig het. Uiteindelik het Chesterton, wat oorspronklik 'n lidmaat van die Angilkaanse Kerk was, die Rooms-Katolieke geloof aangeneem. George Bernard Shaw, Chesterton se "goedgesinde teenstander", het na Chesterton volgens die Amerikaanse nuustydskrif *Time* as "'n man van kolossale genius" verwys. Biograwe het Chesterton as die opvolger van Victoriaanse skrywers soos Matthew Arnold, Thomas Carlyle, John Henry Cardinal Newman en John Ruskin beskryf.
'n GLONASS-satelliet.
**GLONASS** is 'n Russiese satelliet-navigasiestelsel, vergelykbaar met die Amerikaanse GPS en Europese Galileo. Die stelsel bestaan uit 24 satelliete waarvan 21 altyd operasioneel en 3 in reserwe is. GLONASS in Russies: ГЛОНАСС, is 'n afkorting vir ГЛОбальная НАвигационная Спутниковая Система; GLObal'naya NAvigatsionnaya Sputnikovaya Sistema; in Engels: "GLObal NAvigation Satellite System".

Die volledige naam is GLObalnaja NAvigatsionnaja Spoetnikovaja Sistema (ГЛОбальная НАвигационная Спутниковая Система; "Wêreldwye navigasie-satellietstelsel").

Geskiedenis
-----------

Die eerste drie satelliete is in Oktober 1982 gelanseer en in Desember 1983 is die eerste satelliet van die stelsel in werking gestel. Oorspronklik sou die hele stelsel in 1991 operasioneel gewees het, maar weens ekonomiese probleme is die laaste van die 24 satelliete eers in Desember 1995 in hul baan geplaas. Alle satelliete is met Proton-lanseerders vanaf die basis Tyuratam in Kazachstan gelanseer.

Huidige status
--------------

'n Samewerkingsooreenkoms is ter verdere uitbreiding met Indië aangegaan om die stelsel te onderhou en te verbeter.
**Jayavarman V** (Khmer: ជ័យវរ្ម័នទី៥) was ’n koning van die Khmer-ryk. Hy het sy pa, Rajendravarman II, opgevolg toe hy net 10 jaar oud was.:367 Hy het uit sy staatstempel, Jayendranagari, by Jayendrapura regeer.:79,84

Lewe
----

In 967 het hy bouwerk aan die Banteay Srei, wat as een van die juwele van Khmer-kuns beskou word, voltooi en toe hy 17 was, het hy nog ’n staatstempel, Ta Keo, laat bou. Weens ’n ongelukkige voorval toe die gebou deur weerlig getref is, is die bouwerk nooit voltooi nie.:79

Die aristokratiese families het Jayavarman V se hof oorheers. Daar was talle vooraanstaande ministers, geleerdes en ampsbekleërs. Die magtigste familie was die huis van Saptadevakula, wat feitlik al die koninklike sake oorheers het. Hulle het ook koning Suryavarman I gehelp om in 1002 aan die bewind te kom.

Hoewel Jayavarman V ’n volgeling van Shaivisme was, het hy Boeddhisme verdra en dié godsdiens het tydens sy bewind floreer. Kirtipandita, sy Boeddistiese minister, het antieke tekste uit ander lande na Kambodja gebring, maar niks daarvan het behoue gebly nie. Die minister het selfs voorgestel dat priesters Boeddhistiese gebede saam met dié van Hindoeïsme gebruik tydens rituele.

Die opkoms van Boeddhisme het ook daartoe gelei dat vroue in hoë posisies aangestel is omdat Boeddhisme verdraagsaamheid teenoor alle mense verkondig. Jahavi, die jonger suster van Yajnavaraha, het geld help insamel vir die bou van Banteay Srei omdat die koning dit nie befonds het nie. Prana van die Saptadevakula-familie was ’n raadgewer van die koning. "Chinese skrywers loof die vroue van Kambodja vir hul kennis van astrologie en die regering, en sê die vroue van die koninklike familie het soms hoë poste, insluitende dié van regter."  Die koning se suster, Indralakshmi, het met die Indiese Brahmaan Divakarabhatta getrou.:117

Jayavarman V het meer as 30 jaar lank regeer en sy bewind was vreedsaam en vooruitstrewend. Hy is in 1001 dood en het die postume naam Paramaviraloka gekry.:117–118
**Michael Zondi** (1926–2008) was 'n Suid-Afrikaanse beeldhouer. Hy is op 10 Maart 1926 in Greytown, Natal, gebore en het sy skoolopleiding aan verskeie Natalse skole ontvang. Hy het onder meer opleiding aan 'n ambagskool in Dundee ontvang, waar hy geleer het om houtwerk te doen en later het hy kwalifikasies in boukonstruksie en -ontwerp verwerf. In 1945 het hy met sy eie skrynwerkersonderneming op Edendale begin, waar hy met houtsneewerk begin eksperimenteer het.

Daarna het hy op Dundee gaan skoolhou, en op 26-jarige ouderdom het hy besluit om hom voltyds aan die beeldhoukuns te wy. Van 1967 tot 1971 was hy egter aan die destydse Departement van Inligting se afdeling vir gemeenskapsontwikkeling verbonde. Sedertdien het hy hom weer voltyds aan die beeldhoukuns gewy. Michael Zondi het in stinkhout, olienhout en imbuia gewerk, en hy het al talle uitstallings in Suid-Afrika sowel as in die buiteland gehou. In 1961 het hy 'n medalje op die Republiekdag-kunsuitstalling ontvang en in 1966 het hy Suid-Afrika by die Venesiaanse Biënnale verteenwoordig. Hy is op 15 Maart 2008 in Pietermaritzburg, KwaZulu-Natal, Suid-Afrika, oorlede.

Bronnelys
---------

* *Wêreldspektrum*, 1982, ISBN 0-908409-70-2, volume 29, bl. 223

|  |  |
| --- | --- |
| Normdata Edit this at Wikidata | 
* LCCN: no2015056364
* VIAF: 315608130
* WorldCat Identities: lccn-no2015056364

 |
**Michail Wiktorowitsj Popkof** (Russies: Михаи́л Ви́кторович Попко́в; gebore 7 Maart 1964) is ’n Russiese reeksmoordenaar en verkragter wat tussen 1992 en 2010 minstens 78 vroue in Angarsk, Irkoetsk en Wladiwostok in Siberië seksueel aangerand en vermoor het. Hy is bekend as **Die Weerwolf** en die **Die Angarsk-maniak** as gevolg van die wrede aard van sy misdade.

Popkof was een van Rusland se ergste reeksmoordenaars en is in 2015 skuldig bevind aan 22 moorde. Hy het drie jaar later skuld aan nog 59 moorde beken. Hy is op 10 Desember 2018 skuldig bevind aan 56 van die 59 bykomende moorde. Vir drie moorde kon die polisie nie bewyse vind nie. Popkof het daarvoor ’n tweede lewenslange tronkstraf gekry. Daar was oproepe dat hy tereggestel word, maar dit is nie moontlik nie omdat die doodstraf in Rusland opgeskort is.

Agtergrond
----------

Popkof is in Angarsk gebore. Min is bekend oor sy grootwordjare en persoonlike lewe, buiten dat hy getroud is met Jelena Popkowa en ’n dogter met die naam Jekaterina het. Hy het as ’n polisieman in die Irkoetsk-omgewing gewerk en teen die tyd dat hy in hegtenis geneem is, was hy ook al ’n sekuriteitswag by die Angarsk-oliemaatskappy sowel as by ’n privaat maatskappy.

Popkof se misdade was gemotiveer deur die vermoede dat sy vrou owerspel gepleeg het.

Moorde
------

Benewens ’n polisieman was al Popkof se slagoffers vroue tussen 16 en 40 jaar oud. Almal was prostitute of dranksugtige vroue – mense wat Popkof as immoreel beskou het. Op verskillende tye tussen 1992 en 2010 het Popkof in sy polisie-uniform slagoffers in Angarsk, Irkoetsk en Wladiwostok – ’n afstand van 3 900 km – gelok met beloftes van ’n gratis rit en hulle dan seksueel aangerand. Hy het vroue vermoor met instrumente wat messe, byle, bofbalkolwe en skroewedraaiers ingesluit het, en het hulle liggame so vermink dat Russiese media hom "Die Weerwolf" en die "Angarsk-maniak" gedoop het.

Die Russiese polisie het na een skuldige gesoek omdat die vroue wie se liggame in die middel 1990's ontdek is, op dieselfde manier vermoor is. Ondanks uitgebreide ondervragings en die getuienis van oorlewende slagoffers, het Popkof die polisie twee dekades lank ontwyk. Ondersoekers het egter ’n patroon gevind: Die spore van ’n viertrek-Lada, ’n veldvoertuig wat deur wetstoepassers gebruik is, is by talle misdaadtonele ontdek. DNS-toetse op 3 500 huidige en voormalige polisiemanne in 2012 in Irkoetsk het tot Popkof se ingetenisneming in daardie selfde jaar gelei. 

In Januarie 2015 is Popkof tot lewenslange tronkstraf gevonnis vir 22 moorde en twee pogings tot moord.

Twee jaar later het Popkof skuld aan nog 59 moorde beken, wat neerkom op ’n getal wat dié van die Russiese reeksmoordenaars Andrei Tsjikatilo en Aleksander Pitsjoesjkin oorskry. Op 10 Desember 2018, ná ’n verhoor in die streekhof van Irkoetsk, is Popkof skuldig bevind aan nog 56 moorde; die ander drie moorde kon nie bevestig word nie weens ’n gebrek aan bewyse. ’n Tweede lewenslange tronkstraf is aan hom opgelê.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Michail Dolijef** (Russies: Михаил Долиев, gebore 25 Junie 1976 in Astrachan) is 'n Russiese regionalistiese opposisiepolitikus en joernalis van Oekraïense en Armeense afkoms. Hy is 'n rubriekskrywer vir *Kasparov.ru*, die nuuswerf van die skaakgrootmeester en politieke aktivis Garri Kasparof.

Biografie
---------

Dolijef was die leier van die federale PARNAS-party se Astrachanse streekstak totdat dit deur die Russiese regering verbied en ontbind is.

Ná die Russiese inval in Oekraïne het Dolijef dreigemente van politieke vervolging gekry en moes hy om veiligheidsredes uit Rusland vlug. Sedert Junie 2022 woon hy saam met sy familie in Duitsland, waar hulle politieke asiel gekry het.

Hy het hom baie jare lank beywer vir die verdere federalisering van Rusland en die sentrale rol van Moskou teengestaan. Ná die begin van die oorlog in Oekraïne het hy ook separatistiese opinies uitgespreek en mense daaraan herinner dat Astrachan 'n onafhanklike khanaat was voordat Rusland dit verower en gekoloniseer het.
Taputapuatea, ’n antieke *marae* van klip op Raiatea in die Geselskapseilande wat in 1994 gerestoureer is.
’n *Marae* by Kaitotehe, naby Berg Taupiri in Nieu-Seeland.
’n ***Marae*** (in Maori en Tahitiaans), ***malaʻe*** (in Tongaans), ***malae*** (in Samoaans) en ***mālaʻe*** (in Hawais)) is ’n heilige of vergaderplek wat gebruik word vir godsdiens- en sosiale geleenthede in Polinesiese gemeenskappe. In al dié tale beteken die woord ook "skoongemaakte stuk grond; sonder onkruid, bome, ens."

Beskrywing
----------

Dit bestaan gewoonlik uit ’n stuk grond wat skoongemaak en met klippe of houtpale omring is, dalk met terrasse wat tradisioneel vir seremonies gebruik is. Soms is daar ’n klip in die middel. (In die kultuur van Paaseiland het die woord *ahu* ’n sinoniem geword vir die hele *marae*-kompleks.)

In sommige moderne Polinesiese gemeenskappe, soos die Maori van Nieu-Seeland, speel die *marae* steeds ’n belangrike rol in die alledaagse lewe. In die tropiese deel van Polinesië is die meeste *marae* egter vernietig of verlate gelos ná die aankoms van die Christendom in die 19de eeu. Sommige is gewild onder argeoloë en toeriste. Die plek waar die *marae* was, word op die meeste eilande egter nog as heilig (*tapu*) beskou.

Vir die Maori's is die *marae atea* die oop stuk grond voor die *wharenui*, of vergadersaal (letterlik "groot gebou"), terwyl alles saam die *marae* genoem word. Die oop stuk grond word gebruik vir *pōwhiri* (verwelkomingseremonies). Die saal is die ontmoetingsplek vir vergaderings en kultuurbedrywighede. Die *wharekai* (eetsaal) word hoofsaaklik gebruik vir gemeenskapsetes, maar ander bedrywighede kan ook daar plaasvind. 

By die *marae* kan die Maori's hul kultuur vier; hul taal, Maori, praat; verpligtinge tussen stamme nakom; hul gebruike ondersoek en bespreek; familiebyeenkomste hou soos verjaardae vier; en belangrike seremonies hou.
**Bonuskor** (Bonusbeleggingskorporasie) was ‘n finansiële instelling onder beskerming van Sanlam met as doelstelling die finansiële en ekonomiese bemagtiging van die Afrikaner.

Sanlam het aan die eienaars van lewensversekeringspolisse die keuse gebied om hul deel van die wins soos normaalweg by die versekerde bedrag te voeg óf om dit as ‘n kontantuitkering te ontvang. Persone wat die kontantbonus verkies het, was geregtig om jaarliks vir hierdie bedrag gewone aandele in die nuwe beleggingsmaatskappy te koop. Met hierdie waagkapitaal het Bonuskor nywerheidsaandele met ‘n hoë risiko, maar ‘n hoë verdienste aangekoop deur gebruik te maak van die kundigheid van die Sanlam-personeel. In 1961 was daar geld belê in 148 maatskappye in elke tak van die Suid-Afrikaanse ekonomie. Met die belegde kapitaal is nuwe nywerhede gestig, werksgeleenthede geskep en die lewensstandaard van alle Suid-Afrikaners verhoog. So stig dit byvoorbeeld die Atlas-vliegtuigkorporasie, die Boskor Saagmeul (Kaap) en die Motor and Industrial Investments Ltd. om die plaaslike inhoud van motorvoertuie te vergroot. 

Bonuskor is op 20 Februarie 1946 gestig onder leiding van dr. M.S. Louw. Die eerste direkteure was Louw, W.A. Hofmeyr (‘n latere voorsitter) en prof. W.F.J. Steenkamp. Later was min. Eric Louw, prof. R.L. Straszacker en W.H. Andrag die bekendstes onder die direkteure. Dit was die eerste Afrikaanse maatskappy wat op die Johannesburgse Effektebeurs genoteer is. Dit het plaasgevind op 26 Mei 1948, toevallig dieselfde dag waarop die Nasionale Party die verkiesing gewen het.

Lees ook
--------

* Federale Volksbeleggings

Bibliografie
------------

* Verhoef, Grietjie: The power of your life - the Sanlam centenary of insurance empowerment 1918-2018 (op internet)
Die **Bontneushoringvoël** (*Lophoceros fasciatus*) is 'n neushoringvoëlspesie in die Bucerotidae-familie, 'n familie van tropiese byna-sangvoëls gevind in die Ou Wêreld.

Die bontneushoringvoël is 'n algemene bewoner en broeier in groot dele van ekwatoriaal-Afrika, van Gambië tot die weste van Uganda en die noorde van Angola. Die voël bewoon hoofsaaklik boshabitat. Die wyfie lê tot vier wit eiers in 'n gat in 'n boomstam, wat afgesper word tydens inkubasie met 'n sement gemaak van modder, mis en vrugtepulp. Daar is net een smal opening, net groot genoeg vir die mannetjie om kos oor te dra aan die moeder en die kuikens.

Morfologie
----------

Dit is 'n groot voël, 54 sentimeter (21 dm) in lengte, met swart vere en 'n wit pens en stertpunt. Die lang, geboë swart-en-geel snawel het 'n mediumgrootte helm. Die geslagte is soortgelyk, maar die vroulikes het 'n kleiner helm. Onvolwasse voëls is dowwer, het 'n kleiner snawel en geen helm. Die vlug is golwend.

Gedrag
------

Die bontneushoringvoël is 'n omnivoor en eet vrugte en insekte. Dit voed hoofsaaklik in bome en is aangetrokke tot oliepalms.

Hierdie opvallende kuddevoël adverteer sy teenwoordigheid met sy *pii-pii-pii-pii-*roep.

Wanneer die kuikens en die wyfie te groot is om in die nes te pas, die breek die moeder uit en herbou die muur. Dan voer beide ouers die vinniggroeiende kuikens.

Status
------

Hierdie voël verskyn as "nie bedreig" op die IUBN-rooilys.

Sien ook
--------

|  |  |
| --- | --- |
|  | Wikimedia Commons bevat media in verband met ***Lophoceros fasciatus***. |

WikispeciesWikispecies
Wikispecies het meer inligting oor: **Lophoceros fasciatus**

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name
Die hoofingang van die stadion.
George Best, Denis Law en Bobby Charlton.
**Manchester United Football Club** is 'n Engelse professionele sokkerklub, wat in Old Trafford, Manchester gebaseer is. Hulle speel in die Engelse Premier League. Manchester United is gestig as Newton Heath Lyr Football Club in 1878 en die klub het sy naam verander 1902. In 1910 het die klub verhuis na Old Trafford en is vandag een van die mees suksesvolle klubs in Engelse sokker.

Manchester United het die meeste ligatitels (20) van enige Engelse klub, 'n gesamentlike rekord 11 FA Cups, vier League Cup’s, en 'n rekord-twintig FA Community Shields gewen. Die klub het ook drie Europese toernooie (een UEFA Cup Winners 'Cup, een UEFA Super Cup, een Intercontinental Cup) en een FIFA Klub Wêreldbeker gewen. In 1998–1999, het die klub 'n kontinentale trippel, van die Premier League, die FA Cup en die UEFA Champions League gewen.

Manchester United is die derde rykste sokkerklub in die wêreld vir 2011-12, in terme van inkomste, met 'n jaarlikse omset van €395 900 000, en die tweede mees waardevolle sportspan in 2013, ter waarde van $3 165 000 000. Die klub is in Mei 2005 gekoop deur Malcolm Glazer in 'n transaksie wat die waarde van die klub op byna £800 000 000 gestel het. In Augustus 2012 het Manchester United gelys op die New York Aandelebeurs.
'n Diagram van 'n sisteem in 'n metastabiele ewewig. Die minimum is diep, maar dit is nie die laagste punt nie.
'n **Metastabiele ewewig** tree op indien 'n sisteem in 'n toestand is waarin 'n elke verstoring die Gibbs vrye energie sal vergroot, watookal rigting hierdie vertoring plaasvind, hoewel die toestand nie die absoluut laagste Gibbs vrye energie besit nie. Daar is dus 'n ander toestand wat 'n laer Gibbs vrye energie het en 'n stabiele ewewig verteenwoordig.

Die twee minima word deur 'n drempel geskei. Indien hierdie drempel hoog is kan die metastabiele toestand so lank bestaan dat dit stabiel lyk. Diamante is 'n goeie voorbeeld. Die stabiele fase van koolstof onder normale omstandighede is grafiet en diamant verteenwoordig 'n metastabiele ewewig. Dit is hoekom mense sê: "diamonds are forever".

Indien die drempel laag is word die kans dat die sisteem oor die labiele oorgangstoestand van die drempel die stabiele toestand kan bereik. 

'n Metastabiele toestand wat deur 'n labiele oorgangstoestand in die stabiele ewewig oorgaan
In die geval van metastabiele atoomkerne soos 99mTc speel kwantumtunneling 'n rol by die oorgang. In die drempel bepaal die halfleeftyd van die metastabiele isotoop.
**Metanogenese** is die vorming van metaan deur mikrobes wat ook as metanogene bekend staan. Organismes wat daartoe in staat is om metaan te produseer is almal afkomstig uit die koninkryk Archaea, 'n groep wat filogeneties onderskei kan word van beide eukariote en bakterieë, alhoewel baie van hulle in nou met anaërobiese bakterieë saamleef. Die produksie van metaan is 'n belangrike en wydverspreide vorm van mikrobiese metabolisme. In die meeste omgewings is dit die finale stap in die ontbinding van biomassa.

Onlangs is daar getoon dat die blaarweefsels van lewende plante metaan uitskei. Die meganisme waarop sodanige metaanproduksie geskied is egter nog onbekend, maar die implikasies is verreikend aangesien dit 'n voorbeeld is van metanogenese is wat in nie-mikrobiese organismes voorkom, skynbaar onder aërobiese toestande. Die meeste inligting bekend oor metanogenese is afkomstig vanuit studies van mikrobes.

Biochemie van metanogenese
--------------------------

Metanogenese in mikrobe is 'n vorm van anaërobiese respirasie. Metanogene gebruik nie suurstof vir asemhaling nie, die groei van metanogene word inteendeel daardeur beperk. Die finale elektron akseptor is nie suurstof nie maar wel koolstof. Die twee bes beskryfde reaksieroetes behels die gebruik van koolstofdioksied en asynsuur as finale elektronakseptors:

CO2 + 4 H2 → CH4 + 2H2O

CH3COOH → CH4 + CO2

Daar is egter aangetoon dat metanogenese ook van ander klein organiese verbindings kan benut soos mieresuur, metanol, metielamiene, dimetielsulfied en metaantiol.

Die biochemie van metanogenese is relatief ingewikkeld en sluit die volgende koensieme en kofaktore in: F430, koënsiem B, koënsiem M, metaanfuraan en metaanopterien. F430 benodig die element nikkel.